Maavoimien ensimmäisten valmiusjoukkoihin koulutettavien varsinainen valmiusvaihe alkoi tänään 15. kesäkuuta. Valmiusyksikköihin alettiin kouluttaa varusmiehiä saapumiserästä 1/2017 alkaen. Joukkojen tarkoituksena on parantaa Maavoimien valmiutta.

Varusmiehistä ja palkatusta henkilöstöstä koostuvia valmiusjoukkoja voidaan käyttää sotilaallisten maanpuolustustehtävien lisäksi myös erilaisissa normaaliolojen tehtävissä. Joukot voivat tukea muita viranomaisia poikkeuksellisissa tapahtumissa tai kotimaan häiriötilanteissa.

Monipuolinen koulutus

Valmiusaikana yksiköt osallistuvat Maavoimien harjoituksiin sekä yhteisharjoituksiin viranomaisten kanssa. Joukot voivat myös osallistua kansainvälisiin harjoituksiin Suomessa tai ulkomailla. Valmiusjakson aikana varusmiehille koulutetaan muun muassa lisää asejärjestelmiä, johtamisvälineitä, kenttälääkintää, taistelua rakennetulla alueella, pimeätaistelua ja kohteiden suojaamista sekä toimintaa helikopterijoukkojen kanssa.

Valmiusjoukkojen koulutus kestää yhteensä 347 vuorokautta, josta jälkimmäinen puolisko vietetään valmiudessa.

Valmiusyksikköihin koulutetaan noin 5–10 prosenttia saapumiserän varusmiehistä. Tehtäviin valitaan ensisijaisesti vapaaehtoisia. Valmiusyksiköitä on kaikissa Maavoimien joukko-osastoissa paitsi Utin jääkärirykmentissä, jossa on lähinnä erikoisjoukkoja.





Lue myös:

31.5.2017 Ensimmäisten mukana valmiusjoukkoihin koulutettava: ”On ollut rankkaa ja mielenkiintoista”

22.2.2017 Valmiusjoukoille oma koulutushaaramerkki

16.12.2017 Maavoimat aloittaa varusmiesten valmiusyksikköjen koulutuksen